ཝ༽ ༈ «ཚེ་སྒྲུབ་ཟབ་མོ་ལྕགས་ཀྱི་རྒྱ་མདུད་ལས། སྤྲོས་མེད་རྒྱུན་ཁྱེར་སྙིང་པོ་དྲིལ་བ་བཞུགས་སོ། » འཆི་མེད་མགོན་པོ་ཨོ་རྒྱན་ཚེ་དཔག་མེད། །དབྱེར་མེད་ཁྱབ་བདག་བླ་མ་ལ་བཏུད་དེ། །སྤྲོས་མེད་རྒྱུན་ཁྱེར་སྙིང་དྲིལ་འདིར་སྤྲོ་ན། །བཀའ་ཡིས་གནང་བ་སྩོལ་ལ་བྱིན་གྱིས་རློབས། «དེ་ཡང་ཚེ་སྒྲུབ་ཟབ་མོས་བསྙེན་སྒྲུབ་སོགས་རྒྱུན་གྱི་རྣལ་འབྱོར་སྐབས། ཐོག་མར་བཤམ་བཀོད་འཛོམས་ན་སྒྲུབ་རྟེན་ཚེ་གཏོར་དང་སྒྲུབ་རྫས་སྨན་རཀ་ཉེར་སྤྱོད་སོགས་སྤྱི་ལྟར་འདུ་བྱ་ལ། རྒྱུན་ཁྱེར་ལྟ་བུ་ལ་མ་འཛོམས་ཀྱང་ཡིད་ཀྱི་སྤྲུལ་པས་འཐུས། དངོས་གཞི་སྔོན་དངོས་རྗེས་གསུམ་ལས། དང་པོ་སྐྱབས་ཡུལ་མདུན་དུ་གསལ་བཏབ་ལ། » མགོན་པོ་ཚེ་དཔག་མེད་ཀྱི་དགོངས་པ་ཡིས༔ ལྷ་མོ་ཙཎྜ་ལཱི་ལ་ཐུགས་བརྒྱུད་ནས༔ འཆི་མེད་པདྨ་འབྱུང་གནས་བྱིན་བརླབས་ཏེ༔ འདས་དང་མ་བྱོན་ད་ལྟ་དུས་གསུམ་གྱི༔ ཚེ་ཡི་རིག་འཛིན་རྣམས་ལ་གསོལ་བ་འདེབས༔ «སྐྱབས་སེམས་ཡན་ལག་བདུན་པ་ནི། » ཧྲཱིཿ བླ་མ་ཚེ་དཔག་མེད་པ་དང་༔ ཚེ་དབང་རིག་པ་འཛིན་རྣམས་ལ༔ སྒོ་གསུམ་གུས་པས་སྐྱབས་སུ་མཆི༔ འགྲོ་བ་སེམས་ཅན་ཀུན་དོན་དུ༔ འཆི་མེད་ཚེ་ལ་དབང་བ་ཡི༔ རིག་འཛིན་ཐོབ་པར་སེམས་བསྐྱེད་དོ༔ མི་འགྱུར་རྟག་པ་རྡོ་རྗེའི་སྐུ༔ ཚེ་བདག་རྣམས་ལ་ཕྱག་འཚལ་ལོ༔ འཇིག་རྟེན་དང་ནི་འདས་པ་ཡི༔ བཅུད་རྣམས་མ་ལུས་མཆོད་པ་འབུལ༔ སྲོག་གཅོད་ལ་སོགས་མི་དགེའི་ལས༔ ཉམས་ཆག་སྡིག་སྒྲིབ་མཐོལ་ལོ་བཤགས༔ འཆི་མེད་རིག་འཛིན་གྲུབ་ལ་སོགས༔ ཚོགས་གཉིས་རྣམས་ལ་ཡི་རང་ངོ་༔ བདག་སོགས་སེམས་ཅན་ཐམས་ཅད་ཀྱི༔ ཚེ་ཡི་བར་ཆད་སེལ་བར་བསྐུལ༔ ཇི་སྲིད་འཁོར་བ་མ་སྟོངས་བར༔ མྱ་ངན་མི་འདའ་བཞུགས་གསོལ་འདེབས༔ འགྲོ་རྣམས་ཚོགས་གཉིས་ཡོངས་རྫོགས་ཤིང་༔ ཐམས་ཅད་སངས་རྒྱས་ཐོབ་པར་ཤོག༔ «ལན་གསུམ། » ཛཿཧཱུྃ་བྃ་ཧོཿཚོགས་ཞིང་རྣམས་རང་ལ་ཐིམ་པར་གྱུར། «ཅེས་ཚོགས་ཞིང་རང་ལ་བསྟིམས་ནས། དངོས་གཞི་དཀྱིལ་འཁོར་བསྒོམ་པ་ནི། » ཨོཾ་སྭ་བྷཱ་ཝ་ཤུདྡྷ་སརྦ་དྷརྨཿསྭ་བྷཱ་ཝ་ཤུདྡྷོ྅་ཧཾ། མཁའ་དབྱིངས་རླུང་མེ་ས་ཆུ་ལས༔ འབྱུང་ལྔ་ཡུམ་གྱུར་གཞལ་ཡས་ཁང་༔ མ་བཅོས་ལྷུན་གྲུབ་ཞིང་ཁམས་ནས༔ ཆུ་ནང་ཟླ་ཤར་དཀྱིལ་འཁོར་གསལ༔ ཧཱུྃ་ཨཱ་ཡུརྫྙཱ་ན་བྷྲཱུྃ༔ «ལྷ་བསྐྱེད་པ་ནི། » ཧཱུྃ༔ དྲན་རིག་རང་སྣང་གཉིས་མེད་ཟླ་གདན་དུ༔ ཤེས་རིག་ངོ་བོ་གཡུང་དྲུང་ལྗང་གསལ་སྟེང་༔ གསལ་སྟོང་ཧྲཱིཿལས་ཚེ་བདག་ཡབ་ཡུམ་ནི༔ གུ་རུ་པདྨ་གནས་འགྱུར་དྲན་རྫོགས་སུ༔ ཚེ་ཡི་བདག་པོ་པདྨ་དབང་གི་ལྷ༔ སྐུ་མདོག་དམར་གསལ་པདྨ་རཱ་གའི་མདངས༔ ལོངས་སྤྱོད་རྒྱན་ལྡན་ཞལ་གཅིག་ཕྱག་གཉིས་ནི༔ མཉམ་བཞག་སྦྱོར་ཚུལ་ཚེ་ཡི་བུམ་པ་འཛིན༔ སེམས་ཀྱི་དྭངས་མ་དཀར་དམར་བཅུད་ཀྱིས་བཀང་༔ ཕྱེད་སྐྱིལ་པང་དུ་ཤེས་རབ་ཀུན་འདུས་མ༔ དམར་མོ་ཆགས་ཉམས་བཅུ་དྲུག་ལང་ཚོ་ལྡན༔ རིན་ཆེན་རྒྱན་ལྡན་ཚེ་བུམ་མདའ་དར་འཛིན༔ དགའ་བཞི་དབང་སྡུད་ཚེ་ཡི་བཅུད་འཛིན་བསྒོམ༔ ཕྱི་རིམ་སྒོ་མ་ཚེ་ཡི་ལས་བྱེད་མ༔ དཀར་སེར་དམར་ལྗང་ལྷ་མོ་མགྱོགས་མ་བཞི༔ རང་མདོག་རྒྱན་ལྡན་གར་སྟབས་ཁྲོ་ཆགས་ཅན༔ ལྕགས་ཀྱུ་ཞགས་པ་ལྕགས་སྒྲོག་དྲིལ་འཁྲོལ་མ༔ ཕྱག་གཡས་ཚེ་བསོད་བཅུད་བསྡུས་ཚུལ་དུ་བསྒོམ༔ ཕྱག་གཡོན་བདུད་རྩིའི་བུམ་པ་བསྣམས་ནས་ཀྱང་༔ ཚེ་ཡི་ལྷ་ཚོགས་གསལ་འཚེར་གཟི་འབར་བསྒོམ༔ འོད་འཕྲོས་ཚེ་ཡི་ལྷ་ཚོགས་སྤྱན་དྲངས་གྱུར༔ «སྤྱན་འདྲེན་པ་ནི། » ཧཱུྃ༔ རྔ་ཡབ་མཁའ་སྤྱོད་མཁའ་འགྲོའི་ཞིང་༔ བདེ་ཆེན་དབང་གི་ཕོ་བྲང་ནས༔ ཚེ་བདག་པདྨ་ཡབ་ཡུམ་དང་༔ སྒོ་མ་མཁའ་འགྲོ་ཚེ་བདག་རྣམས༔ མཁའ་སྤྱོད་ཚེ་ཡི་གནས་མཆོག་ནས༔ གཤེགས་ནས་བྱིན་གྱིས་བརླབ་ཏུ་གསོལ༔ ཨོཾ་གུ་རུ་ཌཱཀྐི་ཧ་རི་ནི་ས་ཨཱ་ཡུརྫྙཱ་ན་ས་མཱ་ཡ་ཛཿཛཿ ཛཿཧཱུྃ་བཾ་ཧོཿ «བཞུགས་གསོལ་ཕྱག་འཚལ་སྡིག་བཤགས་མཆོད་འབུལ་ནི། » ཧཱུྃ༔ གསང་འདུས་ཚེ་ཡི་ལྷ་ཚོགས་རྣམས༔ བརྟན་བཞུགས་ཕྱག་འཚལ་སྡིག་པ་བཤགས༔ ཕྱི་ནང་གསང་གསུམ་སྤྲུལ་པའི་ཚོགས༔ སྐུ་བཞི་ལྷུན་གྲུབ་མཆོད་པ་བཞེས༔ ཨོཾ་བཛྲ་པུཥྤེ་དྷཱུ་པེ་ཨཱ་ལོ་ཀེ་གནྡྷེ་ནཻ་ཝི་དྱེ་ཤབྡ་ཨཱཿཧཱུྃ༔ བཛྲ་རཱུ་པ་ཤབྡ་གནྡྷེ་རཱ་ས་སྤརྴེ་པཱུ་ཛ་ཧོཿ མ་ཧཱ་མཾ་ས་རཀྟ་ཙིཏྟ་གོ་རོ་ཙ་ན་བ་སུ་ཏ་ཁ་རཾ་ཁཱ་ཧི༔ མ་ཧཱ་པཉྩ་རཀྟ་བ་ལིཾ་ཏ་ཁཱ་ཧི༔ «བསྟོད་པ་བྱ་བ་ནི། » ཧྲཱིཿ མ་བཅོས་སྤྲོས་བྲལ་རྡོ་རྗེའི་སྐུ༔ མཉམ་བཞག་ཚེ་ཡི་བུམ་པ་འཛིན༔ མི་འགྱུར་གཡུང་དྲུང་ལོངས་སྤྱོད་རྫོགས༔ འཇའ་ལུས་རང་བྱུང་པདྨ་འབྱུང་༔ རིག་འཛིན་ཚེ་ཡི་ལྷ་ལ་བསྟོད༔ བདེ་སྟོང་གར་སྒྱུར་གསང་བའི་ཡུམ༔ འཆི་མེད་བཅུད་འཛིན་ཡབ་ལ་བསྟོད༔ མདའ་དར་ཚེ་བུམ་རྒྱན་ལྡན་མཛེས༔ ལྷ་ལྕམ་ཚེ་ཡི་བདག་མོར་བསྟོད༔ ཧཱུྃ༔ ཕྱོགས་བཞི་རིགས་ཀྱི་ཚེ་འཛིན་མ༔ འབྱུང་ལྔའི་བཅུད་བསྡུས་ཁམས་ལྔར་བསྟིམ༔ རླུང་ལྔའི་གྲོགས་མཛད་བདེ་སྐྱེད་མ༔ རིགས་བཞི་ཚེ་ཡི་ལྷ་ལ་བསྟོད༔ «དམིགས་པ་ནི། » རང་གི་ཐུགས་ཀར་གནམ་ལྕགས་རྡོ་རྗེ་ནི། །རྒྱ་གྲམ་ལྟེ་བར་ཉི་ཟླའི་གྭའུའི་དབུས། །ཐུགས་སྲོག་ཧྲཱིཿདམར་གསལ་འཚེར་གཡས་གཡོན་དུ། །ཚེ་དང་སྲོག་རྟེན་ཨཿདཀར་ནྲྀཿལྗང་མཚན། །ཧྲཱིཿམཐར་སྔགས་ཕྲེང་དམར་པོ་གཡས་བསྐོར་ལས། །འོད་འཕྲོས་འཕགས་མཆོད་འགྲོ་ཀུན་སྡིག་སྒྲིབ་སྦྱངས། །སླར་འདུས་ཕྱོགས་དུས་རྒྱལ་བའི་བྱིན་མཐུ་དང་། །ཉི་ཟླ་རྒྱུ་སྐར་ས་ཆུ་མེ་རླུང་བཅུད། །འཁོར་འདས་ཀུན་གྱི་ཚེ་དཔལ་བསོད་ནམས་ཀུན། །ཨཱཿནྲྀ་ཧཱུྃ་གི་རྣམ་པར་འུབ་འུབ་ཏུ། །རིམ་པར་བསྡུས་ཤིང་ཚེ་བུམ་མེར་གྱིས་ཁེངས། །སྤྱི་བོར་བླ་མའི་ངོ་བོ་ཚེ་དཔག་མེད། །ཡབ་ཡུམ་སྦྱོར་མཚམས་བྱང་སེམས་དཀར་དམར་རྒྱུན། །ལྷན་ཅིག་ཚངས་བུག་ནས་ཞུགས་ལུས་ཀུན་གང་། །དྭངས་མ་འབྲུ་གསུམ་ལ་ཐིམ་བཀྲག་མདངས་འབར། །འཆི་མེད་འཇའ་ལུས་རྡོ་རྗེའི་སྲོག་ཐོབ«་དམིགས། » ཨོཾ་ཨཱཿཧཱུྃ་གུ་རུ་ཌཱཀྐི་ཧ་རི་ནི་ས་ཨཱཿཡུརྫྙཱ་ན་ཧྲཱིཿ «ཅི་ནུས་དང་། ཁྱད་པར་རྫོགས་རིམ་དང་སྦྱར་ན་རང་གི་དབུགས་ཚུར་རྔུབ་པ་དང་འཁོར་འདས་སྣང་སྲིད་ཀྱི་ཚེ་བཅུད་རྣམས་ཚུར་བསྡུས་ཐུགས་ཀའི་སྲོག་ཡིག་ལ་ཐིམ་པར་བསྒོམས་ཤིང་། ནང་འཇུག་ཁོ་ན་གྲངས་བསགས་པ་དང་སྔགས་རྣམས་ཀྱང་ཡིད་བཟླས་རྐྱང་པ་བྱ། ཐུན་མིན་རླུང་བུམ་ཅན་འབྱོངས་ན་དེ་ཉིད་གནད་དུ་བསྣུན་པ་དང་། དེ་ལྟར་མ་ནུས་ནའང་། རླུང་འབྱིན་འཇུག་གནས་གསུམ་དང་སྦྱར་ནས་འབྲུ་གསུམ་རྡོ་རྗེའི་བཟླས་པ་ལ་བསླབ་པར་བྱ་བ་སྟེ་འདི་ནི་ཚེ་སྒྲུབ་ཀུན་གྱི་མཆོག་ཏུ་གྱུར་པ་ཡིན་ནོ། » མཐར་ཡང་ཉི་ཟླའི་གྭའུ་ཁ་འགྲིགས་ནས། །འབྲུ་གསུམ་ཚུད་པའི་རྡོ་རྗེ་རྒྱ་གྲམ་གྱི། །རྭ་བཞིས་རྒྱས་གདབ་རྭ་རྩེར་མེ་ཚྭ་འཕྲོས། །རྩ་གནས་བ་སྤུར་རྟ་མགྲིན་གྲངས་མེད་བསྟིམ། །སྔགས་ཕྲེང་དྲྭ་བས་གྭའུ་བཅིངས་པ་ཡིས། །བར་ཆོད་སྲུང་ཞིང་ཚེ་བདུད་བསྲེགས་པར«་མོས། » ཨོཾ་བཛྲ་ཨཱཿཡུར་གརྦྷ་ཧྱ་གྷྲྀ་ཝ་ཧྲི་ད་ཡེ་སྭཱ་ཧཱ། དེ་ནས་སྤྱི་བོའི་བླ་མ་ཡབ་ཡུམ་ཡང་། །ཡེ་ཤེས་བདུད་རྩིར་འོད་ཞུ་སྲོག་རྟེན་ལ། །ཐིམ་པའི་རྒྱ་མདུད་སྟེང་དུ་ཚེ་དཔག་མེད། །དཀར་གསལ་ཚོན་གང་འགྱུར་མེད་རྟག་བཞུགས«་མོས། » «ཞེས་པས་རྒྱས་གདབ། » ཨོཾ་གུ་རུ་ཌཱཀྐི་ཧ་རི་ནི་ས་ཨཱཿཡུརྫྙཱ་ན་ཧྲཱིཿམཱ་མ་པཱ་ཤཾ་ཀུ་རུ་ཡེ་སྭཱ་ཧཱ༔ «ཞེས་བརྗོད་མཐར་འོད་གསལ་སྟོང་པ་ཉིད་ཀྱི་ངང་དུ་བཞག སྐྱེ་འཆི་མེད་པའི་རིག་པ་ནི། །གདོད་ནས་དག་པའི་ཚེ་དཔག་མེད། །ངོ་ཤེས་གཡོ་མེད་གདེང་ཐོབ་ན། །འཆི་མེད་རྡོ་རྗེའི་སྐུ་འགྲུབ་འགྱུར། །དེ་ཕྱིར་ཉམས་ལེན་གནད་འདི་གཅེས། །སྤྲོ་ན་ཚེ་འགུགས་པ་ནི། དེ་ནས་མདུན་བསྐྱེད་རང་ཉིད་པདྨའི་སྐུ༔ ཚེ་ལྷ་རིགས་ལྔ་འདུས་པའི་ངོ་བོ་ལ༔ གསོལ་བཏབ་མོས་གུས་གདུང་བས་ཐུགས་དམ་བསྐུལ༔ འཁོར་འདས་བཅུད་བསྡུས་སྟོབས་རྩལ་གཟི་བྱིན་བསྐྱེད༔ མདའ་དར་སྣ་ལྔ་གཡབ་ཅིང་ཚེ་འགུགས་བསྐུལ༔ ཞེས་པས། རྒྱས་ན་ཚེ་འགུགས་ཐུགས་རྗེའི་ཕོ་ཉ་བྱ། བསྡུ་ན། » ཧཱུྃ༔ ཕྱོགས་བཞི་རིགས་ཀྱི་ཚེ་འཛིན་ལ༔ སྐུ་མདོག་དཀར་སེར་དམར་ལྗང་གར༔ མདའ་དར་ཚེ་བུམ་འཛིན་པ་མོ༔ ལྷ་ཀླུ་མི་ཡི་བཅུད་བསྡུས་ནས༔ རྣལ་འབྱོར་བདག་གི་ལུས་ལ་སྟིམས༔ ཚེ་ཡི་རིག་འཛིན་མྱུར་འགྲུབ་མཛོད༔ «དེ་ནས་རྒྱས་གདབ་པ་ནི། » ཧཱུྃ༔ མི་ཤིགས་རྡོ་རྗེའི་གོ་ཁྲབ་ལ༔ སྲ་བརྟན་འགྱུར་མེད་རྒྱ་ཡིས་གདབ༔ རིམ་བསྡུས་འཁོར་ལོའི་དཀྱིལ་འཁོར་རྣམས༔ བརྟན་པར་གྱུར་ཅིག་བཛྲ་ཧོཿ «ཐུན་མཚམས་རྒྱས་གདབ་དམིགས་མེད་དབྱིངས་སུ་བཞག །རྗེས་སུ་དངོས་གྲུབ་ལེན་པ་ནི། » ཧཱུྃ༔ ཚེ་ལ་དབང་བ་རིག་འཛིན་རྒྱ་མཚོའི་ཚོགས༔ ཚེ་ཆོས་ཟས་ནོར་སྲིད་ཀྱི་དངོས་གྲུབ་སྩོལ༔ ཚེ་ཡི་དབང་བཞི་སྨིན་གྲོལ་མཆོག་ཐོབ་ནས༔ ཚེ་བསོད་མངའ་ཐང་འབྱོར་རྒྱས་ཐོབ་གྱུརཅིག༔ «ཅེས་རྩ་སྔགས་བཟླ་ཞིང་དེའི་མཐར། » ཀཱ་ཡ་ཝཱཀྐ་ཙིཏྟ་སརྦ་སིདྡྷི་ཕ་ལ་ཧཱུྃ༔ «དཀྱིལ་འཁོར་བསྡུ་བ་ནི། » ཧོཿ མི་དམིགས་སྣང་མཐའི་དཀྱིལ་འཁོར་ཚེ་ཡི་དལ༔ དགོངས་པ་ཟང་ཐལ་ཆོས་སྐུའི་ཀློང་དུ་བསྡུ༔ རང་རིག་གདོད་མའི་གནས་ལུགས་རྒྱལ་ས་ཟིན༔ མ་བཅོས་སྤྲོས་བྲལ་ངང་དུ་ཨ་ལ་ཐིམ༔ ཨཿཨཿཨཱཿ «ཞེས་དམིགས་བྲལ་ཆོས་ཉིད་སྒྱུ་མའི་ངོ་བོ་སྐྱོང་། » ཨོཾ་གུ་རུ་ཌཱཀྐི་ཧ་རི་ནི་ས་ཨཱཿཡུརྫྙཱ་ན་ཧྲཱིཿ«ས་སླར་ལྡང་ལ་རྗེས་ཐོབ་ཀྱི་སྤྱོད་ལམ་བསྐྱང་ཞིང་བསྔོ་སྨོན་བྱ་བ་ནི། » ཧཱུྃ༔ རིག་འཛིན་འཆི་མེད་གསང་བའི་དལ་བཟུང་ནས༔ སྒོ་གསུམ་དཀྱིལ་འཁོར་གཅིག་ཏུ་བསྒྲུབས་པའི་མཐུས༔ དགེ་བཅུ་རྒྱ་མཚོས་སེམས་ཅན་སྨིན་གྱུར་ནས༔ ཀུན་བཟང་པད་འབྱུང་གོ་འཕང་ཐོབ་གྱུར་ཅིག༔ «བཀྲ་ཤིས་བརྗོད་པ་ནི། » ཧཱུྃ༔ རྩ་གསུམ་འཁོར་ལོ་པད་འབྱུང་མཁའ་འགྲོས་བསྐོར༔ ཟུང་འཇུག་ཚེ་ལ་རབ་ཏུ་གནས་དབང་བའི༔ འཆི་མེད་བདུད་རྩིས་རབ་ཏུ་ངོམས་བྱས་ནས༔ བདེ་སྐྱིད་ཕུན་སུམ་ཚོགས་པའི་བཀྲ་ཤིས་ཤོག༔ «ཅེས་བསྔོ་སྨོན་ཤིས་བརྗོད་ཅི་རིགས་པས་མཐའ་རྒྱན་པར་བྱའོ། གཞན་ཡང་རྫས་སྨན་བཅུད་ལེན་ལ་བརྟེན་ནས་ཚེ་གསོ་ཐབས་དང་། བསྙེན་ཚད་རྟགས་རྣམས་གཞུང་ཆེན་མོ་ལས་གསལ་བ་བཞིན་ཉམས་སུ་ལེན་ནོ། ཕན་ཡོན་ནི་རྩ་བ་ལས་རྟག་ཏུ་ཐོ་རངས་ཉི་ཤར་ཁར༔ བརྒྱ་རྩ་རེ་རེ་ངེས་པར་བཟླ༔ སྣུམ་ཟད་མར་མེ་བསྣན་པའམ༔ ནད་པ་སྨན་གྱིས་གསོས་པ་ལྟར། ཟད་པ་བསྲིང་ཞིང་བྲི་བ་འགེངས༔ ཉམས་པ་སྤེལ་ལམ་རྒྱས་པར་བྱེད༔ ཚེ་ལ་རང་དབང་ཐོབ་པར་འགྱུར༔ མདོར་ན་རང་དོན་གཞན་དོན་དང་༔ གདུལ་བྱ་ཕྲིན་ལས་འདོད་པའི་དོན༔ ཇི་ལྟར་བསྒྲུབ་ཅིང་རྣལ་འབྱོར་པའི༔ སྐུ་ཚེ་རིང་ནས་ཅི་བསམ་འགྲུབ༔ དེ་བས་མཆོག་ཐུན་གང་བསྒྲུབ་ཀྱང་༔ ཚེ་སྒྲུབ་པ་ལ་ནན་ཏན་འཚལ༔ ཚུལ་བཞིན་སུས་བསྒྲུབས་ཚེ་མཐར་ཕྱིན༔ ཚེ་ཚད་དག་ལ་དབང་འབྱོར་བས༔ བྱ་བྱེད་གང་བརྩམ་རྒྱས་བསྡུས་དང་༔ སྤང་བླང་ཇི་ལྟར་འདོད་བཞིན་ཆོག༔ ཅེས་གསུངས་སོ། ཞེས་པའང་རང་སློབ་ཡེ་ཤེས་རྒྱལ་མཚན་ནས་འདི་ལྟར་བྲིས་ཞེས་ཡང་ཡང་བསྐུལ་ཞིང་ཡི་གེའི་མཐུན་གྱུར་ཀྱང་མཛད་པར་བརྟེན་སྒོ་ཆེན་སྤྲུལ་མིང་ནས་གཏེར་གཞུང་དགོངས་པ་བཞིན་སྦྱར་བའོ།། །། »
ཞ༽ ༈ «ཚེ་སྒྲུབ་ལྕགས་ཀྱི་རྒྱ་མདུད་ཀྱི། བསྙེན་ཡིག་པདྨའི་དོ་ཤལ་བཞུགས་སོ། » བླ་མ་ཚེ་དཔག་མེད་ལ་ཕྱག་འཚལ་ལོ། «ཚེ་སྒྲུབ་ཟབ་མོའི་ཉམས་ལེན་ལ་འཇུག་པའི་གང་ཟག་གིས་སྤྲོས་མེད་ཉམས་སུ་ལེན་པར་འདོད་ན། ཐོག་མར་ཡིད་འོང་དབེན་པའི་གནས་སུ་སྐུ་གསུང་ཐུགས་རྟེན་དང་ཉེར་སྤྱོད་སོགས་གང་འབྱོར་བཤམས་པའི་གོང་དུ་ཚེ་གཏོར་བུམ་གཟུགས་རྟ་མགོས་མཚན་པ་གཡས་གཡོན་སྨན་རཀ་དང་ཚེ་རྫས་ཚེ་ཆང་མདའ་དར་སོགས་འབྱོར་ན་འདུ་བྱ། མེད་ཀྱང་བསྙེན་རྐྱང་གི་སྐབས་ཚེ་གཏོར་ཁོ་ནས་ཀྱང་ཆོག་པར་བཤད། རང་གི་མདུན་དུ་རྡོར་དྲིལ་ནང་མཆོད་འཐོར་ནས་སོགས་སྦྱོར་བའི་ཆོས་རྣམས་སྔོན་དུ་སོང་ནས། དངོས་གཞི་དུས་ཚེས་དགེ་བའི་ཐོག་མར་བསང་དང་། སྡེ་བརྒྱད་མཆོད་པ་རྣམས་སྔོན་དུ་འགྲོ་བས། རང་གཞུང་ལྟར་ཚོགས་ཀྱི་འཁོར་ལོ་སོགས་གྲུབ་ན་ལེགས་པའི་ཡན་ལག་ཏུ་འགྱུར་ཕྱིར་སྤྱི་དང་མཐུན། སྲོད་ཐུན་གྱི་སྔ་ལོག་སྟན་བདེ་བར་བསམ་གཏན་གྱི་སྤྱོད་ལམ་དང་ལྡན་པས་འཁོད་ལ་སྔོན་འགྲོའི་རིམ་པས་བློ་སྦྱངས་པའི་མཐར། » སྐད་ཅིག་གིས་རང་ཉིད་རྟ་མཆོག་ཧེ་རུ་ཀ་ཡུམ་དང་བཅས་པའི་སྐུར་གྱུར། «ལྷ་ཡི་ང་རྒྱལ་དང་ལྡན་པས་བགེགས་གཏོར་བྱིན་རླབས་དང་ནམ་མཁའ་མཛོད་ཀྱི་སྔགས་རྒྱས་གཏོར་མ་བསྔོས་ལ། » ཧཱུྃ༔ བདག་ནི་འབར་བསོགས་ཀྱི་མཐར་ཧཱུྃ་བཞིའི་སྔགས་དང་གུ་གུལ་བདུག་ཐུན་གྱིས་བྲབས་ལ་དམིགས་གནད་དང་ལྡན་པས་སྲུང་འཁོར་བསྒོམ། སྐབས་འདིར་རྒྱལ་ཆེན་སྡེ་བཞིར་ཕྲིན་ལས་བཅོལ་ལ་གཏོར་མ་འབུལ་བ་དང་། ཐོ་འཛུགས་ཚུལ་སྤྱི་ཁྱབ་ལྟར་ཤེས། དེ་ནས་ཕྱི་ནང་གི་མཚམས་བཅད། སྐྱབས་ཡུལ་གསལ་བཏབ་ནས་སྐྱབས་སུ་འགྲོ་བ་དང་སེམས་བསྐྱེད་ཡན་ལག་བདུན་པ་